Na temelju članka 31. stavka 3. Zakona o postupanju s nezakonito izgrađenim zgradama („Narodne novine“, broj 86/12, 143/13, 65/17, 14/19) i članka 37. Statuta Grada Šibenika („Službeni glasnik Grada Šibenika“, broj 2/21), Gradsko vijeće Grada Šibenika na svojoj 24. sjednici od 12. prosinca 2024. godine, donosi

**PROGRAM**

**KORIŠTENJA SREDSTAVA NAKNADE ZA ZADRŽAVANJE NEZAKONITO IZGRAĐENIH ZGRADA U PROSTORU NA PODRUČJU GRADA ŠIBENIKA**

Članak 1.

Ovim Programom utvrđuje se namjensko korištenje ostvarenih sredstava naknade koja se naplaćuje u postupcima ozakonjenja nezakonito izgrađenih zgrada na području Grada Šibenika, a pripadaju Gradu Šibeniku (u daljnjem tekstu: naknada).

Četrdeset posto sredstava naknade koristi se namjenski za rad Upravnog odjela za provedbu dokumenata prostornog uređenja i gradnju Grada Šibenika, koji donosi rješenja o izvedenom stanju.

Šezdeset posto sredstava naknade koristi se namjenski za izradu prostornih planova kojima se propisuju uvjeti i kriteriji za urbanu obnovu i sanaciju područja zahvaćenih nezakonitom gradnjom te za poboljšanje infrastrukturno nedovoljno opremljenih naselja.

Članak 2.

Ovaj Program donosi se za 2025. godinu. Ukupna planirana sredstva navedene naknade iznose 5.000 eura.

Članak 3.

Četrdeset posto (2.000 eura) od ukupno ostvarenih sredstava naknade namjenski će se koristiti za participaciju troškova rada Upravnog odjela za provedbu dokumenata prostornog uređenja i gradnju Grada Šibenika (plaće, materijalni troškovi, prostorni uvjeti i dr.).

Članak 4.

Šezdeset posto (3.000 eura) od ukupno ostvarenih sredstava namjenski će se koristiti:

- za troškove izrade Izmjene i dopune PPU Grada Šibenika i GUP-a Grada Šibenika,

- financiranje odnosno participaciju u troškovima realizacije programa izgradnje i održavanja komunalne infrastrukture Grada Šibenika u dijelu koji se odnosi na održavanje komunalne infrastrukture na području izgrađenih dijelova građevinskog područja naselja Grada Šibenika,

- za troškove izrade geodetske podloge - geodetske snimke.

Članak 5.

Nominalni iznos sredstava naknade u proračunskoj godini ovisi o broju i vrsti u toj godini riješenih zahtjeva za ozakonjenje nezakonito izgrađenih zgrada na području Grada Šibenika.

Proračunska sredstva namijenjena za financiranje odnosno participaciju u troškovima izrade prostornih planova odnosno troškovima realizacije programa izgradnje i održavanja komunalne infrastrukture iz članka 4. ovog Programa, ne mogu biti manja od ostvarenih sredstava naknade u toj godini, čime se osigurava namjensko trošenje sredstava naknade.

Članak 6.

Ovaj Program stupa na snagu dana 01. siječnja 2025. godine, a objavit će se u „Službenom glasniku Grada Šibenika“.

KLASA: 361-01/24-01/1

URBROJ: 2182-1-08-24-2

Šibenik, 12. prosinca 2024.

**GRADSKO VIJEĆE GRADA ŠIBENIKA**

 PREDSJEDNIK

 dr. sc. Dragan Zlatović,v.r.